30.12.2022
MT
Il-Ġurnal Uffiċjali tal-Unjoni Ewropea
C 498/21
Mobbiltà urbana li tibqa’ valida għall-futur 39. jisħaq li filwaqt li soluzzjonijiet teknoloġiċi ġodda għandhom rwol importanti biex jagħmlu l-bliet aktar abitabbli, it-teknoloġija eżistenti bħal roti elettriċi (tal-merkanzija), jew karozzi tal-linja, trolleybuses, trammijiet elettriċi u ferroviji għandhom ikunu s-sinsla meta wieħed jimmira għal trasport tal-merkanzija u tal-passiġġieri mingħajr emissjonijiet;
40.
jenfasizza l-importanza li jitħaffef il-progress lejn ħruġ ta’ biljetti integrati fil-modi kollha tat-trasport pubbliku; jistieden lill-Kummissjoni tipprevedi l-iżvilupp ta’ applikazzjoni standardizzata tal-UE, fil-qafas ta’ liġi komuni, sabiex tiffaċilita l-aċċess fil-bliet fl-UE kollha u tippromovi l-użu tat-trasport pubbliku, b’impatt pożittiv kemm fuq it-turiżmu ferrovjarju kif ukoll fuq l-ivvjaġġar lejn ix-xogħol u lura;
41. jappella għal kooperazzjoni mill-qrib u bikrija mal-awtoritajiet lokali u reġjonali dwar l-użu potenzjali ta’ Kartieri Ewropej tal-Identità Diġitali, mill-operaturi tat-trasport u l-passiġġieri, kif indikat fil-qafas il-ġdid għall-mobbiltà urbana;
42. ifakkar li l-mobbiltà kondiviża hija soluzzjoni biex jitnaqqas it-traffiku fil-bliet u l-problemi assoċjati mal-konġestjoni, u l-iżvilupp tagħha għandu jiġi mħeġġeġ;
43. jirrimarka li l-ġbir tad-data huwa mezz importanti għall-ippjanar tal-infrastruttura tat-trasport u konsegwentement id-data kollha miġbura għandha tkun disponibbli għall-atturi rilevanti kollha; filwaqt li huwa importanti li jiġu ffaċilitati soluzzjonijiet faċli biex jintużaw inklużi applikazzjonijiet komprensivi għall-apparati mobbli, għandha tiġi żgurata wkoll il-protezzjoni tad-data; hemm bżonn li tiġi implimentata metodoloġija komuni u kkoordinata għall-ġbir tad-data fit-territorji differenti biex jiġi ffaċilitat l-iskambju ta’ prattiki tajba u t-tqabbil ta’ indikaturi affidabbli tal-mobbiltà;
44.
jenfasizza l-ħtieġa li titqies b’mod adegwat id-dimensjoni tal-ġeneru meta jitfasslu politiki ta’ mobbiltà sostenibbli, filwaqt li jitqiesu l-ħtiġijiet speċifiċi tan-nisa u l-vulnerabbiltà addizzjonali tagħhom lejn il-faqar tal-mobbiltà, kif ukoll dawk ta’ kollettivi oħra;
SUMPs bħala għodda ewlenija għad-dekarbonizzazzjoni tal-mobbiltà urbana 45. jikkonferma l-appoġġ tal-KtR għall-enfasi msaħħa fuq il-Pjani ta’ Mobbiltà Urbana Sostenibbli (SUMPs), fil-kuntest tal-qafas għall-mobbiltà urbana u, bħala rekwiżit obbligatorju għall-400+ nodu urban definiti taħt ir-reviżjoni proposta tar-Regolament TEN-T.
Madankollu, il-bliet/il-muniċipalitajiet li diġà żviluppaw pjani li jissodisfaw ir-rekwiżiti tas-SUMPs għandhom ikunu jistgħu jużawhom;
46. jappoġġja wkoll ir-rakkomandazzjoni li l-bliet jadottaw is-SUMPs; jenfasizza, madankollu, il-ħtieġa li jitfasslu SUMPs li jistgħu jiġu estiżi għal żoni b’diversi muniċipalitajiet li jiffunzjonaw bħala żoni metropolitani jew agglomerazzjonijiet urbani;
47. jilqa’ l-intenzjoni tal-Kummissjoni li titlob lill-Istati Membri biex jimplimentaw programmi ta’ appoġġ fit-tul tas-SUMPs sabiex jgħinu fil-bini tal-kapaċità u l-implimentazzjoni tas-SUMPs f’konformità mal-linji gwida tal-UE dwar is-SUMPs u jappella għal kooperazzjoni mill-qrib obbligatorja mal-awtoritajiet lokali u reġjonali f’dak il-kuntest; jistieden lill-Kummissjoni taħdem favur kooperazzjoni mill-qrib bejn il-maniġers tal-programmi nazzjonali tas-SUMP previsti u r-rappreżentanti tal-awtoritajiet lokali u reġjonali fil-post, u tissorvelja din il-kooperazzjoni fil-prattika;
48.
jenfasizza li biex tiġi indirizzata t-tranżizzjoni tal-mobbiltà fiż-żoni urbani, huwa kritiku li s-SUMPs ikopru b’mod effiċjenti ż-żoni funzjonali kollha kemm huma; jistieden lill-Kummissjoni tikkunsidra modi kif tinċentiva l-konnettività mtejba u l-aċċess għal servizzi ta’ mobbiltà f’żoni suburbani, periurbani u rurali tal-madwar;
49. jilqa’ s-sett issemplifikat imħabbar ta’ indikaturi u għodod ta’ valutazzjoni komparattiva skedat li jiġi ppubblikat sa tmiem l-2022, kif ukoll l-Azzjoni ta’ Appoġġ tal-Programm tal-FNE ippjanata biex tappoġġja n-nodi urbani TEN-T f’dan il-qasam.
Madankollu, huwa importanti li jkun żgurat li l-ħidma fuq l-iżvilupp u l-monitoraġġ tal-indikaturi ma twassalx għal ammont ta’ xogħol eċċessiv għall-bliet/muniċipalitajiet;